Emeritus-predikant op kusdorp vermoorGouritsmond (Foto: Facebook) ŉ Verdagte is in hegtenis geneem in verband met die moord op ŉ emeritus-predikant van Gouritsmond naby Albertinia in die Wes-Kaap. Kapt. Malcolm Pojie, woordvoerder van die polisie, het aan Maroela Media gesê ŉ buurvrou het Sondag omstreeks 14:00 op die liggaam van die bejaarde John Barnard (88) afgekom. Hy het in ŉ plas bloed op die kombuisvloer van sy huis op dié kusdorp gelê. Barnard was afgetree en het alleen gewoon. Volgens Pojie het die buurvrou onraad vermoed toe sy Barnard nie weer sedert Saterdagmiddag gesien het nie. Hy is die laaste keer gesien waar hy omstreeks 16:00 in sy tuin gewerk het. Die buurvrou het na Barnard gaan soek en opgemerk dat die agterdeur van sy huis oopstaan. Sy het die huis ingegaan waar sy haar buurman se liggaam op die vloer aangetref het. Polisielede van die Albertinia-polisiestasie is na die toneel ontbied. ’n Voorlopige ondersoek het getoon dat die oorledene kopbeserings opgedoen het wat moontlik die oorsaak van sy dood kon wees. ’n Nadoodse ondersoek het dit later bevestig, het Pojie gesê. ’n Ondersoek het die polisie na ’n perseel elders op die dorp gelei waar ’n verdagte in aanhouding geneem is vir ondervraging. Die verdagte het ooggetuies se beskrywing gepas van ’n vreemde man wat die vorige dag in Barnard se erf opgemerk is. Die 33-jarige man word aangekla van die moord op Barnard en sal na verwagting Woensdag in die landdroshof op Riversdale verskyn. Die ondersoek duur voort.